18.10.2007 21:22   Lasnamäe linnaosa vanema asetäitja Toivo Moorasti sõnul on Eesti Energia konkurendi tulekut turule üritanud protestikirjaga takistada, vahendas Aktuaalne kaamera.    Ajakirjanduses on väidetud, et Urmas Sõõrumaa surus Eesti Energia nõukogu esimehena oma energiaprojektide elluviimiseks läbi elektrituruseaduse muudatused, mis tagavad Eesti Energia ostukohustuse.    Tallinna kesklinna ja Lasnamäe elanikud saavad oma soojuse ja elektri praegu ühest  kohast - Iru elektrijaamast. 2009.aasta detsembris käivitub Urmas Sõõrumaa ja tema äia Priit Marani olmejäätmetel tuginev energiprojekt Väo karjääris.    Urmas Sõõrumaa sõnul lahkus ta Eesti Energiast osaliselt just selle projekti pärast.    Lasnamäe linnaosa vanema asetäitja Toivo Moorast ütles, et praeguste arvestuste kohaselt on sooja omahind, mis Väo jaamast hakkab tulema, kuni viiendiku võrra odavam.    "Nii et Tallinna Küttel on siis valida, kas ostab Eesti Energialt Vene  gaasist toodetud sooja või Väo jaamast oluliselt odavamalt sooja ja kindlasti elanikkond selle arvelt võidab," rääkis Moorast.    2010. aasta lõpus plaanib ka Eesti Energia käiku lasta olmejäätmetel tugineva energiaploki. Eesti Energia protestis Lasnamäe linnaosa valitsusse saadetud kirjas Väo jaama vastu.    "Põhilised on keskkonnamõjud, et tuleb pikk korsten ja sealt tuleb auru või suitsu. Sellele on esialgu apelleeritud, aga detailplaneeringu menetlemisel ei olnud need protestid  tõsiseltvõetavad," rääkis Moorast.    Iru Elektrijaama juhataja Toomas Niinemäe sõnul tähtsustatakse Väo jaama turule tulekut üle.    "Kui me vaatame võimsusi, mida Väo jaama üles pannakse ja mis Irus on juba olemas, siis vahe on kordades. Ja praegu käib ikkagi jutt konkurentsist suvisel perioodil. Ehk suvisel perioodil koostootmisjaama ärakasutamisest nii Lasnamäe, kesklinna kui Maardu soojusturul," rääkis Niinemäe.    Urmas Sõõrumaa sõnul jääb turule püsima see, kes suudab  soojusenergiat toota tallinlastele parima hinnaga.    US Investi nõukogu esimehe Urmas Sõõrumaa sõnul on soojatootmisressurssi praegugi Tallinnas rohkem kui turul vaja läheb."Loomulikult eks efektiivsemad jäävad ellu ja vähemefektiivsed peavad siis pillid kokku panema, eks seda saab siis näha, kuidas keegi majandab," tõdes Sõõrumaa.